
Narva linna energiamajanduse arengukava 2009-2015 koostamise algatamine ja lähteülesande kehtestamine  

1. Asjaolud ja menetlemise käik

Narva linna arengukava 2008-2011 ei hõlma energeetika küsimusi ning ei kajasta ka energiamajanduse arengukava läbiviimise vajadust, kuid reaalne vajadus on selleks olemas. Narva linna soojusenergiaga varustava elektrijaama võimsus on piisav hetkeolukorras, kuid planeeritava tööstuspargi soojusenergiaga varustamiseks puudub ülevaade elektrijaama potentsiaalist. Samuti on Narva linna territooriumil ning selle lähialadel plaanis mitmed uued arendusprojektid, mille realiseerimisel on oluline ka soojusenergia piisava olemasolu. Narva linnal ei ole adekvaatset ülevaadet soojatrasside tehnilisest seisundist ning renoveerimisvajadusest. Erinevate lahenduste väljatöötamisel tuleb arvestada energiamajanduse ohutus- ja keskkonnanõuetega Narva linnas,  samuti on vajalik energiamajanduse jätkusuutlik toimimine Narvas pärast 2015. Narva linna eesmärk on arengukavaga teadvustada eelkõige linnale olulisemate ja linna poolt juhitavate energiatarbe objektidega seotud edasised tegevused (sealhulgas planeeritavad investeeringud energia efektiivsemaks kasutamiseks).
2. Õiguslikud järeldused

Kohaliku omavalitsuse korralduse seaduse (KOKS) § 37 lõike 4 punkti 2 kohaselt, võib täiendavalt arengukava koostada valdkonnapõhise arengukavana kehtiva arengukava täpsustamiseks või täiendamiseks. 
Narva Linnavolikogu 28. septembri 2006 määruse nr 42 “Narva linna arengudokumentide menetlemise korra” § 17 lõike 1 ja § 24 kohaselt linna valdkonnapõhise arengukava koostamise algatamise ja lähteülesande kehtestamise kohta otsustab Linnavolikogu. Ülalnimetatud määruse §17 lõike 2 kohaselt, Narva valdkonnapõhise arengukava koostamise eest vastutab vastava valdkonnaga tegelev ametiasutus.
3. Otsus
3.1. Algatada Narva linna energiamajanduse arengukava 2009-2015 koostamine ja kehtestada järgmine lähteülesanne.
Narva linna energiamajanduse arengukava 2009-2015 lähteülesanne
1) Sissejuhatus

Eesti vabariigi Kütuse ja Energiamajanduse pikaajaline riiklik arengukava aastani 2015 lähtub säästva arengu seadusest (RT I 1995, 31, 384; 1997, 48, 772; 1999, 29, 398; 2000, 54, 348), suunates Eesti kütuse- ja energiamajanduse arengut aastani 2015. Dokument määratleb valdkonna hetkeolukorra, toob esile Euroopa Liidu (EL) liitumislepingus kajastatu, prognoosib energiatarbe arenguid, fikseerib energiamajanduse arendamise strateegilised eesmärgid, arenduspõhimõtted ning vajalike investeeringute suurusjärgud. Kütuse- ja energiamajandus on riigi strateegiline infrastruktuur, mis peab tagama Eesti pideva varustamise kvaliteetsete kütuste, elektrienergia ja soojusega optimaalsete hindade juures. Samas peab kütuse- ja energiamajandus olema maksimaalselt efektiivne ning vastama ohutus- ja keskkonnanõuetele. Kütuse- ja energiamajanduse jätkusuutlik toimimine on üheks riigi julgeoleku alustalaks ja  kompleksne lähenemine energeetikaküsimustele on iga omavalitsuse otsene ülesanne.

Kuni viimase ajani pole paljud omavalitsused oma üldiste arengukavade seas käsitlenud energeetika küsimusi piisavalt detailselt, mis muudavad riiklike eesmärkide saavutamise tsentraalselt vaid suurtootmise ja monopoolsete ülekandevõrkude haldusalasse jäävaks ülesandeks. Majandus- ja Kommunikatsiooniministeerium on viimasel ajal üha enam rõhutanud omavalitsuste energeetika arengukavade olulisust, mis tooks esile kesktasandi ja omavalitsustasandi energeetika arengukavade sünergia. 

Narva linna eesmärk on arengukavaga teadvustada eelkõige linnale olulisemate ja linna poolt juhitavate energiatarbe objektidega seotud edasised tegevused (sealhulgas planeeritavad investeeringud energia efektiivsemaks kasutamiseks)

Lähtudes nimetatud eesmärgist, käesolevaga valmistatakse ette Narva linna energiamajanduse arengukava koostamise hange.

Narva linn asub Kirde-Eestis Venemaa piiril Tallinnast 212 km kaugusel idas ja Sankt-Peterburist 150 km kaugusel läänes. Linn asub Narva jõe vasakul kaldal, 14 km kaugusel selle suubumisest Soome lahte. Narva kuulub Ida-Viru maakonda ja on Kirde-Eesti suurim linn. Linna üldpind on ca 84 km². 

Narva linna varustatakse kaugküttesoojusega Balti elektrijaamast. Linna osalusega äriühingu bilansis on ligikaudu 68,5 kilomeetrit soojustrasse, millest viimasel kümnel aastal on renoveeritud 21,5 kilomeetrit. Soojustrasside vanus on vahemikus 20 – 45 aastat. 

Soojuse tarbimine Narva linnas on alates suhteliselt külmast 2003/2004. aasta talvest, mil tarbiti üle 440 tuhande MWh, langenud 397 tuhande MWh-ni viimasel kütteperioodil (2007/2008).

Soojustarbijate hulgas on kuni 55 kooli ja lasteaeda, kuni 20 erinevat munitsipaalhoonet ja kuni 450 korterelamut. 
2) Arengukava eesmärk

Narva energiamajanduse arengukava põhieesmärk on:

· kaardistada korrektse dokumendina Narva linna tänane energiatarve linna hoonetes (sisaldab linna hallatavate hoonete kaupa energiatarbe andmeid viimasel kolmel (2005 – 2007) aastal, et EÜ Ehitiste energiatõhususe direktiivist (2002/91/EÜ) tulenevate energiamärgiste väljastamiseks oleks võimalik kasutada sama andmebaasi) ja olukord soojuse jaotusvõrgus. 

· anda Narva linnale tema hoonete küttesüsteemide ja soojusvarustussüsteemide rekonstrueerimise majanduslikult põhjendatud kava koos tegevuste loeteluga, võimalike, majanduslikult põhjendatud alternatiivsete energiakandjate valiku soovitused, võimalike vajalike investeeringute maksumused 2008. aasta hindades ja soovitatud investeeringute teostamise ajakava, tuues välja investeeringute aastased kogumahud.

· anda Narva linnale ülevaade soojatrasside tehnilisest seisundist ning renoveerimisvajadusest, samuti lähtuvalt planeeritava tööstuspargi ja uute arendusprojektide soojusenergiaga varustamise vajadusest soojuskoormusgraafik iseloomustamaks hetkeolukorda ja olukorda uute võimalike soojustarbijatega ning vajaliku soojustootmise võimsuse olemasolu hinnnagut.

Energiamajanduse arengukava annab Narva linnale suunised parimate võimalike tegevuste realiseerimiseks energia säästmise ja küttekulude optimeerimise eesmärgil. Energiamajanduse arengukava kui baasdokument, on aluseks investeeringute planeerimisel ja nende põhjendamisel finantseerija ees, sealhulgas EÜ struktuurifondidest lisavahendite taotlemisel. 

3) Arengukava käsitletav ajavahemik ja kehtivuse tähtaeg

Narva linna energiamajanduse arengukavas käsitletav ajavahemik on 7 aastat (2009-2015).

Narva linna energiamajanduse arengukava koostatakse ajavahemikus 01.06.2008. kuni 31.03.2009. 
Arengukava kehtib tähtajani 31.12.2015.
4) Nõuded arengukava vastavusest olemasolevatele õigusaktidele ja arengudokumentidele

Narva linna energiamajanduse arengukava koostamine algatatakse Narva Linnavolikogu otsusega.

Arengukava koostamisel tuleb lähtuda:

· Ehitiste energiatõhususe direktiivist (2002/91/EÜ), 

· Taastuvate energiaallikate direktiivist (2001/777EÜ), 

· Elektri ja maagaasi siseturu direktiividest (2003/54/EÜ ja 2003/55/EÜ).

Eesti Vabariigi 

· Elektrituruseadusest, 

· Kaugkütteseadusest, 

· Maagaasiseadusest, 

· Vedelkütuse seadusest, 

· Seadmete energiatõhususe seadusest, 

· Kütuse- ja energiamajanduse pikaajalisest riiklikust arengukavast aastani 2015, 

· Energiasäästu sihtprogrammist,

· Ehitusseadusest

· Planeerimisseadusest

· Narva LV õigusaktidest

· Narva linnas kehtivatest ning koostamisel olevatest detailplaneeringutest 

Arengukava ei tohi olla vastuolus Narva linna arengukavaga 2008-2011, Narva linna arengustrateegiaga 2020, Ida-Virumaa arengustrateegiaga.

5) Arengukavas käsitletavate teemade loetelu

Narva linna energeetika arengukavas peavad olema käsitletud vähemalt järgmised valdkonnad:

5.1.  Linna energiavarustuse hetkeolukorra kirjeldamine 

· üldiseloomustus, sealhulgas linna suuremad energiaettevõtted, kütuse, soojuse ja elektriga varustajad, nende tehnosüsteemide paiknemine linna kaardil. Olemasolevad, planeeritud ja planeeritavad energiavarustuse piirkonnad (tehnopargid, elamurajoonid vms), asustus ja rahvastik (muutused rahvaarvus viimasel viiel aastal). Eraldi kirjeldada:
· kaugküttesoojuse tootmine

· soojuse tootmine ja potentsiaal linna varustamiseks kaugküttesoojusega

· linna omanduses või kontrolli all olevad soojuse tootmise võimsused

· hinnang soojusvarustuse kindlusele

· kaugküttevõrgud (soojusvõrgud)

· tehnilised andmed, vanused, võimalusel läbimõõtude lõikes

· soojustrassides ilmnenud rikked aastate lõikes, seosed trasside vanusega

· trassides ülekantud soojuse kogused viimasel viiel aastal (trassi ostetud ja trassist müüdud soojuse kogused) ja saadud tulemuste kirjeldus.

· soojustarbijad

· linna ehitiste soojustarbimise iseloomustus, tuues välja viimase kolme aasta soojustarbimised (võrreldavuse huvides korrigeerituna kraadpäevadega, jagatuna köetava pinna ühikuga, kWh/m²) ja elektri tarbimised valdkondade lõikes hoonete kaupa (koolid, lasteaiad, spordihooned, administratiivhooned, sotsiaalasutused) ja saadud tulemuste kirjeldus.

· gaasivarustus

· gaasivõrgu areng viimasel viiel aastal ja müüdud gaasi aastased kogused. Gaasi tarbivad linna hooned.  Kaugküttest lahkunud ja gaasiküttega liitunud ehitised Narva linnas, arengute ja võimaluste kirjeldus.

5.2. Statistiliste ja finantsmajanduslike algandmete analüüs ja süstematiseerimine (viimase kolme aasta andmed)

·  soojuse ost kaugküttevõrku

·  soojuse müük tarbijaile

·  soojuskaod kaugküttevõrkudes

·  soojatarbimise statistika tarbijagruppide lõikes (välja tuua omavalitsuse hooned, (eraldi lasteaiad, koolid, spordiasutused, sotsiaalhooned, administratiivhooned), korterelamud, muud tarbijad (tootmine, kaubandus, äri ...)

·  energiasektorisse viimasel viiel aastal tehtud investeeringud, hinnang tehtud investeeringute efektiivsusele lähtuvalt energiatarbe statistikast

5.3. Energiasäästu meetmete rakendamine (kirjeldatakse reaalseid, kohapeal rakendatavaid energiasäästu meetmeid)

· energiasääst kaugküttevõrkudes

· energiasäästumeetmed Narva linna hoonetes

· võimalik sääst hoonete välispiirete lisasoojustamisest (akende vahetusel arvestada ka õhuvahetuse säilimise normatiivse vajadusega)

· hoonete küttesüsteemide reguleerimine ja tasakaalustamine

· hoonete ventilatsiooni korrastamine, õhuvahetuse heitsoojuse ärakasutamise võimalused

· elektri säästlik tarbimine hoonetes

· energiasäästu meetmete ülevaade ja kirjeldus, milliseid eeltoodutest on majanduslikult mõistlik (lihtne tasuvusaeg välja tooduna)  rakendada linna hoonetes ja milline hinnanguline energiasäästu potentsiaal (kWh/m² kohta hoones) sellest tuleneb.

5.4. Energiatarbimise tuleviku hinnang (sh soojuskoormusgraafikud), antakse hinnang vähemalt alltoodud alalõikude osas

· Energiatarbimise prognoos tulevikuks arvestades võimalikku energiasäästu meetmete rakendamist.

· Tarbimise muutumine säästuabinõude rakendamisel ja selle mõju kaugkütte tariifile

· soojustarbijate püsivus 

· võimalikud uued soojuse varustuse süsteemiga liitujad (suurenemine uute ehitiste ja ettevõtete rajamisega, olemasolevate tootmishoonete taastarbimise võimalus, tehnopark, arenduspiirkonnad)

· kütuse ja energiahindade prognoos

· kaugkütte- ja gaasitrasside läbimõõtude ja paiknemise vastavus lähtvalt tuleviku vajadustest

· muude energiaallikate ja kütteviiside rakendamine

5.5. Energiaalased keskkonna küsimused (heitmete suurenemine, vähenemeine)

· Mõjud keskkonnale erinevate pakutavate lahenduste osas. 

5.6.  Alternatiivsed võimalused soojuse ja elektri tootmiseks (võrreldakse reaalseid alternatiive  kaugkütte 2008. aasta tariifiga  või olemasoleva hoone või hoonete gruppide kütmist kaugkütte alternatiividega). Alternatiivsed variandid (kuni 5 varianti) ja arvestusteks kasutatavad hooned või hoonete grupid kooskõlastatakse Narva linnavalitsuse esindajaga enne nende analüüsima asumist.
Alternatiivsete kütuste või soojatootmise viiside kasutuselevõtu finantsmajanduslik ja tehniline analüüs ning lahendused, mis koosneb näidisanalüüsist erinevate alternatiivkütuste kasutamiseks;

· Analüüsida soojuse ja elektri koostootmise võimalusi arvestades Narva linna reaalset soojustarbimist (suvine baaskoormus, kui seadmete valiku alus) ja võimalusi prügi kasutamiseks kütusena (aastased tekkivad kogused, nendes sisalduv energia, selle kasutamise otstarbekus, keskkonnaga seotud küsimused)

· Analüüs puidupelletitega töötava katlamaja osas mõne hoone või hoonete grupi kütmiseks

· Analüüs soojuspumba kasutamiseks mõne linna hoone kütmiseks.

· Analüüs gaasi kasutamiseks kütteks mõnes linna hoones.

· Analüüs sooja tarbevee saamiseks päikeseenergiast spordisaalile või lasteaiale mis on kasutusel ka suvekuudel.

Pakkumised investeeringu suuruse kohta („võtmed kätte” investeeringule) võetakse võimalusel vähemalt kolmelt pakkujalt (või kasutatakse paralleele viimasel paaril aastal tehtud sarnaste investeeringute maksumustega) ja selle põhjal saadakse majandusanalüüsis kasutatava investeeringu maksumus.

Alternatiivse investeeringu, keskkonna, tootmise ja käitlemise kulud peavad olema kõik kajastatud, sarnaselt kaugkütte tariifiga.

Saadud analüüsi tulemusel koostatakse ülevaatlik eestikeelne tabel vähemalt kümne aastase perspektiiviga, kus on näha erinevate alternatiivide puhul saadav soojuse ühiku maksumus võrrelduna senise kaugkütte soojuse maksumusega, lisaks on alternatiividesse investeeringute osas toodud välja investeeringu majandusnäitajad, sealhulgas lihtne tasuvusaeg (SPBP), sisemine tasuvuslävi (IRR) ja ajaldatud puhasmaksumus (NPV) ning heitmete muutumine (CO2) ja keskkonnamaksude võimalik mõju soojuse hinnale. 

· Kokkuvõte alternatiivsetest võimalustest, tuues välja kaugkütte ja individuaalkütte teema ning majandusarvutustega põhjendatud optimaalse soojusvarustuse kirjeldus.

5.7. Kohaliku omavalitsuse osa energiamajanduse arengukava elluviimisel, milles antakse soovitused

· Kohaliku energiapoliitika kujundamiseks ja juhtimiseks;

· Rahastamisvõimaluste leidmiseks:

· riiklikud finantseerimisallikad,

· toetused ja EL fondid,

· erakapital 

· linna huvide kaitse kohaliku seadusandluse kujundamisel (kütteviisi- või kaugküttepiirkonnad).

5.8. Pikaajaline energiamajanduse arengukava. 

Lähtudes teostatud analüüsidest ja prognoosidest esitab energiamajanduse arengukava koostaja „Narva linna energiamajanduse arengukava” kokkuvõtva osa, tuues välja majanduslikult põhjendatud arengueesmärgid ja investeeringute suurused aastate lõikes koos rakendamise ajakavaga eesmärkide saavutamiseks ning kirjeldab olukorda juhul, kui eesmärgid on saavutatud (milline on energiatarbe muutus ja kas erinevates üldriiklikes arengukavades, seadustes ja direktiivides toodud eesmärkidele on lähemale jõutud) . 

· Majanduslikust seisukohast kõige kasulikumate vajalike investeeringute järjestus kohaliku omavalitsuse energiamajanduse arendamiseks

· Soovitused energiapoliitika elluviimiseks

6) Nõuded arengukava koostajale

6.1 Personalile

Arengukava koostavad eksperdid (vähemalt kolm eksperti) peavad vastama alljärgnevatele kriteeriumitele:

· Arengukava koostajate CV-dest peab olema näha energeetika või ehitusala, planeerimise ja keskkonna erialade diplomite olemasolu ja töökogemus vastavatel erialadel

· Tunnistuse (TTÜ Avatud Ülikool) ja kogemustega energiaaudiitori või audiitorite koolitaja olemasolu kava koostajate töögrupis, kuna suurt tähelepanu pööratakse energia lõpptarbimisele ehk hoonete energiatarbele. 

· Vähemalt 5 aastane töökogemus eelnimetatud valdkondades. 

· Varasem osalemine energeetika arengukavade koostamises.

· Lähteülesandes toodud majandusanalüüsi tundmine.

· Eesti ja vene keele väljendusoskus kõrgtasemel.

· Microsoft Wordi, Exceli ja teiste tekstikujundusprogrammide hea tundmine.

· Eelistatud on Eesti Kütte ja Ventilatsiooni Inseneride Ühingu (EKVÜ) liikme kuulumine ekspertide gruppi 

6.2 Ettevõttele

· Peab olema varem koostanud omavalitsustele energeetika arengukavasid. Tehtud tööde kvaliteedi tuvastamiseks peab pakkuja esitama viimase 8 aasta jooksul teostatud energiamajanduse arengukavade hulgast kolme, pakkuja arvates enim õnnestunud kava tellijad ja nende kontaktandmed, et tuvastada tellija kaudu kavaga rahulolu ja kava kvaliteeti. 

7) Arengukava  koostamisse kaasatavad isikud

Narva linna energiamajanduse arengukava koostamise protsessis kaasatakse kõik Narva Linnavalitsuse ametiasutused, AS Narva Elektrijaamad, AS Narva Soojusvõrk, Eesti Gaas AS, VKG Elektrivõrgud OÜ, Narva Jäätmekäitluskeskus OÜ. Avalike arutelude kaudu on kaasatud kõik huvitatud isikud. 

8) Arengukava  koostamise etapid ja tähtajad (s.h. avalikustamine ja kooskõlastamine)
	8.1.
	Narva linnavolikogu otsus Narva energiamajanduse arengukava koostamise algatamiseks. Algatamise otsus avalikustatakse Narva linna kodulehel. Hanke väljakuulutamine arengukava koostaja leidmiseks. Tellija on Narva Linnavalitsus, keda esindab Narva Linnavalitsuse Linnavara- ja Majandusamet.

	Juuni – juuli 2008

	8.2
	Narva energiamajanduse arengukava koostamine. Arengukava peab sisaldama järgmisi osasid ja andmeid:
· Linna energiavarustuse hetkeolukorra kirjeldamine 

· Statistiliste ja finantsmajanduslike algandmete analüüs 

· Energiasäästu meetmete rakendamine 

· Energiatarbimise tuleviku hinnang 

· Energiaalased keskkonna küsimused 

· Alternatiivsed võimalused soojuse ja elektri tootmiseks

· Kohaliku omavalitsuse osa energiamajanduse arengukava elluviimisel 

· Pikaajaline energiamajanduse arengukava. 


	September –2008 kuni veebruar 2009

	8.3.
	Arengukava eelnõu avalikustamine linna veebilehel vähemalt kolme nädala vältel. Kava täiendamine ja täpsustamine arvestades avaliku arutelu tulemusi.


	Veebruar – märts 2009 

	8.4.
	Arengukava kehtestamiseks Narva Volikogu otsuse eelnõu kooskõlastamine Narva Linna Arenduse ja Ökonoomika Ametiga, esitamine kooskõlastamiseks Narva Linnavalitsusele


	Märts 2009

	8.5.
	Otsuse eelnõu edastamine Narva Linnavolikogule kehtestamiseks. Kava täiendamine ja täpsustamine selle menetlemise käigus.


	Aprill 2009


3.2. Narva Linnavalitsusel korraldada Narva linna energiamajanduse arengukava 2009-2015 koostamine lähtudes käesoleva otsuse punktis 3.1 nimetatud lähteülesandest.
3.3. Teha käesolev otsus teatavaks Narva Linnavalitsusele.
4. Otsuse vaidlustamine

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.
5. Rakendussätted

Käesolev otsus jõustub seaduses ettenähtud korras.
Mihhail Stalnuhhin
Narva Linnavolikogu esimees

Narva Linnavalitsus võtab vastu protokollilise otsuse:

1. Taotleda Narva Linnavolikogult otsuse vastuvõtmist Narva linna energiamajanduse arengukava 2009-2015 koostamise algatamiseks ja lähteülesande kehtestamisest vastavalt Narva Linnavolikogu otsuse eelnõule. 

2. Volitada Narva Linnavalitsuse Linnavara- ja Majandusameti Kommunaalmajandusosakonna juhatajat direktori ülesannetes hr. Arkadi Nikolajev´it antud küsimust ette kandma Narva Linnavolikogu istungil.

